Il-gvern Amerikan wera tħassib li l-militanti Ukreni favur l-għaqda mar-Russja qed jużaw armi soffistikati fil-konflitt. Il-kummenti saru hekk wara li l-bieraħ twaqqa’ ħelikopter military Ukren b’missila ta’ kontra l-ajruplani manifatturata r-Russja. Fl-inċident mietu 12-il suldat – l-ogħla numru ta’ vittmi mit-18 li nqatlu  fi ġlied f’Donetsk nhar it-22 tax-xahar. Sadanittant, kollox huwa lest biex illejla f’Berlin issir laqgħa għolja bl-iskop li r-Russja ma twaqqafx l-esportazzjoni taż-żejt lejn l-Ukrajna. Il-laqgħa, bil-barka tal-Kummissjoni Ewropea, se ssir wara li r-Russi heddew lill-Ukreni li jekk ma jibdewx iħallsu d-dejn ta’ €3.8 biljun li għandhom sat-2 ta’ Ġunju mhumix se jagħtuhom provisti. Jekk jiġri dan jiġu affetwati wkoll pajjiżi terzi, fosthom dawk membri tal-UE.